b'\n_START_ARTICLE_\nKoncentracijos stovykla\n_START_SECTION_\nIstorija\n_START_PARAGRAPH_\nViena pirm\xc5\xb3j\xc5\xb3 pasaulyje koncentracijos stovykl\xc5\xb3 1890\xc2\xa0m. \xc4\xafsteigta Blumfonteine (Piet\xc5\xb3 Afrika), kurioje buvo nu\xc5\xbeudyta apie 28 000 moter\xc5\xb3 ir vaik\xc5\xb3. 1917\xc2\xa0m. gruod\xc5\xbeio m\xc4\x97n. koncentracijos stovykla Lenino \xc4\xafsakymu \xc4\xafsteigta Rusijoje, Solovk\xc5\xb3 vienuolyne. Joje buvo laikomi patek\xc4\x99 \xc4\xaf nelaisv\xc4\x99 Anglijos ir kit\xc5\xb3 Antant\xc4\x97s \xc5\xa1ali\xc5\xb3 kareiviai. \xc5\xa0iuo laiku ji dar niekuo nesiskyr\xc4\x97 nuo karo belaisvi\xc5\xb3 stovyklos, kurias Pirmojo pasaulinio karo metais tur\xc4\x97jo beveik visos kariaujan\xc4\x8dios \xc5\xa1alys. Ta\xc4\x8diau v\xc4\x97liau belaisviai buvo ver\xc4\x8diami dirbti akmens skaldyklose, o tai jau tuomet draud\xc4\x97 tarptautin\xc4\x97s konvencijos. V\xc4\x97liau, kai \xc4\xaf stovykl\xc4\x85 buvo prad\xc4\x97ti ve\xc5\xbeti baltagvardie\xc4\x8diai ir bol\xc5\xa1evikams ne\xc4\xaftik\xc4\x99 taik\xc5\xabs gyventojai, laikomi ten be teismo ir tardymo, ver\xc4\x8diami dirbti, o nepaklususieji \xc5\xa1audomi,\xc2\xa0\xe2\x80\x93 ji tapo koncentracijos stovykla._NEWLINE_Stalino valdymo laikotarpiu tapo \xc5\xbeinomi Magadanas ir Vorkuta, kai \xc5\xa1ios sritys buvo paverstos i\xc5\xa1tisomis koncentracijos stovyklomis._NEWLINE_Vokietijoje pirmoji koncentracijos stovykla 1933\xc2\xa0m. kovo 22 d. atidaryta Dachau. Joje buvo laikomi komunistai, socialdemokratai, o nuo 1942\xc2\xa0m. ten buvo prad\xc4\x97ta masi\xc5\xa1kai \xc5\xbeudyti \xc5\xbemones._NEWLINE_Antrojo pasaulinio karo metais koncentracijos stovyklos buvo \xc4\xafrengtos ne vienoje Europos \xc5\xa1alyje. Viena i\xc5\xa1 did\xc5\xbeiausi\xc5\xb3 koncentracijos stovykl\xc5\xb3\xc2\xa0\xe2\x80\x93 Buchenvaldas. Prie Pag\xc4\x97gi\xc5\xb3, Macik\xc5\xb3 mi\xc5\xa1ke buvo \xc4\xafkurtas \xc5\xa1ios stovyklos filialas \xe2\x80\x9eOflager-53\xe2\x80\x9c.\n_START_SECTION_\nRusija\n_START_PARAGRAPH_\nSoviet\xc5\xb3 Rusijoje pirmosios koncentracijos stovyklos buvo \xc4\xafkurtos L. Trockio \xc4\xafsakymu 1918\xc2\xa0m. gegu\xc5\xbe\xc4\x97s pabaigoje._NEWLINE_1918\xc2\xa0m. liepos 23 d. Rusijos komunist\xc5\xb3 partijos Petrogrado komitetas, pri\xc4\x97m\xc4\x99s sprendim\xc4\x85 prad\xc4\x97ti Raudon\xc4\x85j\xc4\xaf teror\xc4\x85, nutar\xc4\x97 paimti \xc4\xafkait\xc5\xb3 ir patalpinti juos \xc4\xaf \xe2\x80\x9edarbo (koncentracijos) stovyklas\xe2\x80\x9d. 1919\xc2\xa0m. baland\xc5\xbeio 15 d. paskelbtas Visos Rusijos Centrinio vykdomojo komiteto dekretas \xe2\x80\x9eD\xc4\x97l priverstini\xc5\xb3 darb\xc5\xb3 stovykl\xc5\xb3\xe2\x80\x9d, kuriuo \xc4\xafsakoma \xc4\xafkurti ma\xc5\xbeiausiai po vien\xc4\x85 stovykl\xc4\x85, talpinan\xc4\x8di\xc4\x85 300 kalini\xc5\xb3, prie kiekvieno gubernijos centro. 1919\xc2\xa0m. pabaigoje Rusijoje buvo jau 21 koncentracijos stovykla, o 1921\xc2\xa0m. pabaigoje\xc2\xa0\xe2\x80\x93 122; 117-oje NKVD stovykl\xc5\xb3 buvo 60457 kaliniai, o likusiose, priklausiusiose V\xc4\x8cK, buvo per 25000 kalini\xc5\xb3._NEWLINE_1923\xc2\xa0m. ruden\xc4\xaf Rusijoje buvo jau 315 koncentracijos stovykl\xc5\xb3, i\xc5\xa1 kuri\xc5\xb3 pati \xc5\xbeinomiausia\xc2\xa0\xe2\x80\x93 1923\xc2\xa0m. lapkri\xc4\x8dio 2 d. SSRS Liaudies komisar\xc5\xb3 tarybos dekretu \xc4\xafkurtas Solovk\xc5\xb3 ypatingosios paskirties lageris (rus. \xd0\xa1\xd0\xbe\xd0\xbb\xd0\xbe\xd0\xb2\xd0\xb5\xd1\x86\xd0\xba\xd0\xb8\xd0\xb9 \xd0\xbb\xd0\xb0\xd0\xb3\xd0\xb5\xd1\x80\xd1\x8c \xd0\xbe\xd1\x81\xd0\xbe\xd0\xb1\xd0\xbe\xd0\xb3\xd0\xbe \xd0\xbd\xd0\xb0\xd0\xb7\xd0\xbd\xd0\xb0\xd1\x87\xd0\xb5\xd0\xbd\xd0\xb8\xd1\x8f; \xd0\xa1\xd0\x9b\xd0\x9e\xd0\x9d), tap\xc4\x99s v\xc4\x97liau i\xc5\xa1sipl\xc4\x97tusios Gulago lageri\xc5\xb3 sistemos pagrindu.\n_START_SECTION_\nJungtin\xc4\x97s Amerikos Valstijos\n_START_PARAGRAPH_\n1942\xc2\xa0m. apie 120 000 Jungtin\xc4\x97se Valstijose gyvenan\xc4\x8di\xc5\xb3 japon\xc5\xb3 (i\xc5\xa1 j\xc5\xb3 ma\xc5\xbedaug du tre\xc4\x8ddaliai buvo JAV pilie\xc4\x8di\xc5\xb3) prezidento Franklino Ruzvelto nurodymu buvo internuoti koncentracijos stovyklose.'